Brady Austin

Brady Austin (s. 16. kesäkuuta 1993 Bobcaygeon, Ontario, Kanada) on kanadalainen jääkiekkopuolustaja, joka pelaa Saksan DEL-liigan Kölner Haiessa. Hän on pelannut urallaan aiemmin myös viisi NHL-ottelua Buffalo Sabresissa kaudella 2016–2017.

 Ura 
Austin pelasi kaudella 2008–2009 C-nuorten ETAHL-junioriliigaa Central Ontario Wolvesissa, jonka jälkeen Erie Otters varasi hänet 30. pelaajana OHL:n varaustilaisuudessa 2009. Austin siirtyi joukkueeseen kaudeksi 2009–2010. Kahden Ottersissa vietetyn kauden jälkeen, elokuussa 2011 seura kauppasi hänet Belleville Bullsiin vaihdossa maalivahti Tyson Teichmanniin. Austin oli kaudella 2011–2012 kuudella osumallaan Bullsin eniten maaleja tehnyt puolustaja Stephen Silasin kanssa.

Buffalo Sabres varasi Austinin seitsemännellä kierroksella 193. pelaajana NHL:n varaustilaisuudessa 2013. Hän nousi kaudella 2013–2014 Belleville Bullsin OHL-joukkueen varakapteeniksi. Austin voitti pudotuspeleissä joukkueen sisäisen tehotilaston lukemalla +14. Kesken kauden 2013–2014, lokakuussa 2013 Bulls kauppasi hänet London Knightsiin vaihdossa hyökkääjä Remi Elieen. Austin nousi myös Knightsissa joukkueensa kapteenistoon. Hän voitti joukkueen sisäisen tehotilaston lukemalla +49. Knights osallistui kauden päätteeksi myös isäntäjoukkueena Memorial Cup -lopputurnaukseen.

Toukokuussa 2014 Austin teki kolmivuotisen NHL-tulokassopimuksen Buffalo Sabresin kanssa. Hän pelasi lähes koko kauden 2014–2015 AHL-joukkue Rochester Americansissa, jossa Austinin tulokaskausi toi 66 runkosarjaottelussa tehot 1+9=10. Hän pelasi kauden aikana myös yhden ottelun ECHL-joukkue Elmira Jackalsissa marraskuussa 2014. Kauden 2015–2016 Austin pelasi kokonaan Americansissa. Sabresin syksyn 2016 harjoitusleirin lopulla lokakuussa hänet nostettiin loukkaantumisten varalta seuran NHL-joukkueen vahvuuteen, mutta pari päivää myöhemmin ennen kauden 2016–2017 alkua Austin kuitenkin lähetettiin takaisin farmiin. Hän pelasi kautensa lähes kokonaan Americansissa, mutta Austin debytoi loppukaudella myös NHL:ssä, jossa hän pelasi viisi runkosarjaottelua ilman tehopisteitä. Austin teki NHL-debyyttinsä runkosarjan kymmenenneksi viimeisellä kierroksella 20. maaliskuuta 2017 vieraissa Detroit Red Wingsia vastaan. Hän sai ottelussa jääaikaa 15.37 minuuttia ja Austin keräsi myös yhden kahden minuutin jäähyn koukkaamisesta.

Syyskuussa 2017 Austin teki vapaana agenttina ammattilaistry-out -sopimuksen Columbus Blue Jacketsin kanssa, mutta hän jäi kaksi viikkoa myöhemmin kuitenkin ilman jatkosopimusta. Seuraavana päivänä Austin teki ammattilaistry-out -sopimuksen seuran farmijoukkue Cleveland Monstersin kanssa. Marraskuussa hän sai joukkueeseen AHL-sopimuksen loppukaudeksi 2017–2018. Austin oli kuudella osumallaan Monstersin eniten maaleja tehnyt puolustaja. Hän pelasi kauden aikana myös AHL:n tähdistöottelussa. 

Austin teki syyskuussa 2018 taas ammattilaistry-out -sopimuksen Blue Jacketsin NHL-joukkueen kanssa, mutta pari viikkoa myöhemmin hän jäi jälleen ilman jatkosopimusta. Lokakuussa Austin teki ammattilaistry-out -sopimuksen AHL-joukkue Stockton Heatin kanssa. Hän pelasi siellä vain kaksi ottelua, kunnes Austin jäi saman kuun lopulla ilman jatkosopimusta. Noin kuukautta myöhemmin marraskuun lopulla hän teki loppukauden 2018–2019 kattavan sopimuksen Tanskan Metal Ligaenin Esbjerg Energyn kanssa.

Kaudeksi 2019–2020 Austin siirtyi vuoden mittaisella sopimuksella Tšekin Extraligan nousijajoukkue Rytíři Kladnoon. Hän voitti pelipaikastaan huolimatta joukkueen sisäisen piste-, maali- ja syöttöpörssin tehoilla 18+25=43, joilla Austin voitti koko liigan puolustajien piste- ja maalipörssin sekä sijoittui koko pistepörssissä kahdeksanneksi. Hänestä tuli myös Extraligan kaikkien aikojen eniten maaleja sekä toiseksi eniten tehopisteitä yhden kauden aikana tehnyt puolustaja Martin Hamrlíkin (46 tehopistettä kaudella 1999–2000) jälkeen. Maaliennätys oli aiemmin Martin Ševcin hallussa kaudelta 2006–2007. Austia enemmän tehopisteitä on tehnyt kaikkiaan neljä pelaajaa, kun mukaan lasketaan myös Tšekin Extraligaa edeltäneen Tšekkoslovakian pääsarjan tilastot. Kladnon kausi päättyi putoamiseen takaisin 1. česká hokejová ligaan.

Austin siirtyi kaudeksi 2020–2021 vuoden mittaisella sopimuksella KHL-seura Torpedo Nižni Novgorodiin. Kaudeksi 2021–2022 hän siirtyi vuoden mittaisella sopimuksella SM-liigajoukkue Tapparaan. Austin voitti kauden päätteeksi Suomenmestaruuden. Hän voitti myös Mestarien liigan hopeaa.

Kaudeksi 2022–2023 Austin siirtyi vuoden mittaisella sopimuksella Saksan DEL-liigan Kölner Haieen. Tammikuussa 2023 hän teki seuran kanssa vuoden mittaisen jatkosopimuksen.

 Muuta 
Austinin isoveli Riley on entinen St. Lawrencen yliopistopuolustaja, joka pelasi omalla ammattilaisurallaan yhden kauden ECHL:ssä. Veljesten edesmennyt isä Steve Austin pelasi OMJHL-junioriliigaa Oshawa Generalsissa.

Brady Austin seurustelee lentopalloilija Braedyn Tuttonin kanssa, joka pelaa keskitorjujana Naisten Mestaruusliigaa LP Kangasalan joukkueessa.

 Tilastot 
 2009–2010  Erie Otters  OHL  64  5  10  15  24  4  0  0  0  0  2010–2011  Erie Otters  OHL  59  1  12  13  47  7  0  0  0  0 2011–2012  Belleville Bulls  OHL  68  6  20  26  59  6  1  0  1  0  2012–2013  Belleville Bulls  OHL  64  8  15  23  22  17  0  5  5  6 2013–2014  Belleville Bulls  OHL  7  1  4  5  6  –  –  –  –  –   London Knights  OHL  60  8  20  28  36  4  1  2  3  2   London Knights  M-Cup  –  –  –  –  –  3  0  1  1  6 2014–2015  Rochester Americans  AHL  66  1  9  10  31  –  –  –  –  –   Elmira Jackals  ECHL  1  0  0  0  0  –  –  –  –  – 2015–2016  Rochester Americans  AHL  72  2  9  11  37  –  –  –  –  – 2016–2017  Buffalo Sabres  NHL  5  0  0  0  4  –  –  –  –  –    Rochester Americans  AHL  72  4  8  12  59  –  –  –  –  –  2017–2018  Cleveland Monsters  AHL  65  6  17  23  42  –  –  –  –  –  2018–2019  Stockton Heat  AHL  2  0  0  0  0  –  –  –  –  –   Esbjerg Energy  Tanska  18  3  6  9  51  7  1  3  4  4 2019–2020  Rytíři Kladno  ČEL  52  18  25  43  26  –  –  –  –  – 2020–2021  Torpedo Nižni Novgorod  KHL  50  4  10  14  39  4  0  0  0  2 2021–2022  Tappara  SM-liiga  52  4  9  13  38  15  1  6  7  4  1 kausi  yhteensä  NHL  5  0  0  0  4  –  –  –  –  – 5 kautta  yhteensä  AHL  277  13  43  56  169  –  –  –  –  – 1 kausi  yhteensä  ČEL  52  18  25  43  26  –  –  –  –  – 1 kausi  yhteensä  SM-liiga  52  4  9  13  38  15  1  6  7  4 1 kausi  yhteensä  KHL  50  4  10  14  39  4  0  0  0  2 1 kausi  yhteensä  Tanska  18  3  6  9  51  7  1  3  4  4 1 kausi  yhteensä  ECHL  1  0  0  0  0  –  –  –  –  –

 Lähteet 

 Viitteet 

Luokka:Kanadalaiset jääkiekkoilijat
Luokka:Buffalo Sabresin varaamat pelaajat
Luokka:Vuonna 1993 syntyneet
Luokka:Elävät henkilöt